ประกาศศูนย์อำนวยการแก้ไขสถานการณ์ฉุกเฉิน เรื่อง ห้ามใช้อาคาร หรือเข้าไป หรืออยู่ในสถานที่ใด ๆ หรือห้ามเข้าไปในพื้นที่ใด ๆ 
ประกาศศูนย์อำนวยการแก้ไขสถานการณ์ฉุกเฉิน
ประกาศศูนย์อำนวยการแก้ไขสถานการณ์ฉุกเฉิน
เรื่อง ห้ามใช้อาคาร
หรือเข้าไป หรืออยู่ในสถานที่ใด ๆ หรือห้ามเข้าไปในพื้นที่ใด ๆ[๑]
 

ตามที่ได้มีประกาศสถานการณ์ฉุกเฉินที่มีความร้ายแรง
ในเขตท้องที่กรุงเทพมหานคร จังหวัดนนทบุรี จังหวัดสมุทรปราการ จังหวัดปทุมธานี จังหวัดเชียงใหม่
จังหวัดเชียงราย จังหวัดขอนแก่น จังหวัดอุดรธานี จังหวัดอุบลราชธานี
และจังหวัดนครราชสีมา แล้วนั้น

เนื่องจากมีความจำเป็นต้องกำหนดการห้ามใช้อาคาร
หรือเข้าไป หรืออยู่ในสถานที่ใด ๆ หรือห้ามเข้าไปในพื้นที่ใดพื้นที่หนึ่ง
เพื่อให้สามารถแก้ไขสถานการณ์ฉุกเฉินให้ยุติได้โดยเร็วและป้องกันมิให้เกิดเหตุการณ์ร้ายแรงมากขึ้น

อาศัยอำนาจตามข้อ
๔ แห่งข้อกำหนด ออกตามความในมาตรา ๙
แห่งพระราชกำหนดการบริหารราชการในสถานการณ์ฉุกเฉิน พ.ศ. ๒๕๔๘
หัวหน้าผู้รับผิดชอบในการแก้ไขสถานการณ์ฉุกเฉิน จึงออกประกาศกำหนดดังนี้

ข้อ
๑ ห้ามบุคคลหรือกลุ่มบุคคลใด
ที่มีพฤติการณ์ในการปลุกระดม ยุยง ปลุกปั่น สร้างสถานการณ์
เพื่อให้เกิดความรุนแรงหรือเป็นอันตรายต่อความสงบสุขของประชาชนและความมั่นคงของรัฐ
หรือกระทำการอื่นใดอันอาจก่อให้เกิดความไม่สงบเรียบร้อย หรือทำลาย
หรือทำความเสียหายต่อชีวิต ร่างกาย ทรัพย์สินของประชาชนหรือของรัฐ
ใช้อาคารหรือเข้าไป หรืออยู่ในสถานที่ใด ๆ
หรือห้ามเข้าไปในบริเวณพื้นที่โดยรอบและอาคาร ทำเนียบรัฐบาล
เว้นแต่เป็นบุคคลที่ได้รับอนุญาตจากพนักงานเจ้าหน้าที่

ข้อ
๒ ผู้ใดฝ่าฝืน ข้อห้ามตามประกาศนี้
ต้องระวางโทษจำคุกไม่เกินสองปี หรือปรับไม่เกินสี่หมื่นบาท
หรือทั้งจำทั้งปรับ ทั้งนี้
ตามที่บัญญัติไว้ในมาตรา ๑๘ แห่งพระราชกำหนดการบริหารราชการในสถานการณ์ฉุกเฉิน
พ.ศ. ๒๕๔๘

ข้อ
๓
ให้หัวหน้าผู้รับผิดชอบในการแก้ไขสถานการณ์ฉุกเฉิน หรือผู้ที่ได้รับมอบหมาย
ซึ่งเป็นพนักงานเจ้าหน้าที่ ชั้นสัญญาบัตร
หรือเทียบเท่าเป็นผู้ดำเนินการตามประกาศนี้

ข้อ
๔
ประกาศกำหนดนี้ให้ใช้บังคับตั้งแต่บัดนี้เป็นต้นไป


ประกาศ ณ วันที่ ๖
สิงหาคม พ.ศ. ๒๕๕๓
พลเอก อนุพงษ์ เผ่าจินดา
หัวหน้าผู้รับผิดชอบในการแก้ไขสถานการณ์ฉุกเฉิน
















ปริยานุช/ผู้จัดทำ
๒๐ สิงหาคม ๒๕๕๓

ณัฐวดี/ตรวจ
๒๐ สิงหาคม ๒๕๕๓







[๑] ราชกิจจานุเบกษา
เล่ม ๑๒๗/ตอนพิเศษ ๙๖ ง/หน้า ๖๕/๑๐ สิงหาคม ๒๕๕๓